Gambia / Kannabiksen käytön aiheuttaman psykoottisen häiriön hoito

The Gambia / Treatment for psychotic disorder caused by cannabinoid use

**Kysymykset**

1. Onko Gambiassa saatavilla olantsapiinia tai vastaavaa mielenterveyslääkitystä kannabinoidien käytön aiheuttamaan psykoottiseen häiriöön (F12.5)?  
2. Onko Gambiassa saatavilla hoitoa kyseiseen häiriöön?

***Questions***

1.Is olanzapine or any alternative mental health treatment for psychotic disorder caused by cannabinoid use (F12.5) available in The Gambia?  
2. Is treatment available in The Gambia for this disorder?

## Onko Gambiassa saatavilla olantsapiinia tai vastaavaa mielenterveyslääkitystä kannabinoidien käytön aiheuttamaan psykoottiseen häiriöön (F12.5)?

Suomalainen Lääkäriseura Duodeciminin Terveyskirjasto.fi -verkkosivuilta löytyy lisätietoja lyhytkestoisesta psykoosista (F12.5), jonka voi aiheuttaa mm. hasiksen poltto.[[1]](#footnote-1) Duodecimin Käypä hoito -verkkosivustolta löytyy tietoa huumeongelmien hoidosta.[[2]](#footnote-2)

EUAA MedCOI-järjestelmässä 24.2.2023 julkaistun tiedon mukaan Gambiassa oli olantsapiinin suhteen aiemmin toimitusongelmia, mutta Banjulissa sijaitseva Malak Chemistry -apteekki on vahvistanut sitä olevan varastossa (helmikuussa 2023). Lisäksi vaihtoehtoisia antipsykoottisia vaikuttavia lääkeaineita haloperidolia ja risperidonia on saatavana Edward Francis Small Teaching Hospital Pharmacy -apteekissa (verkkosivut <https://efsth.gm/>) Banjulissa. Sen sijaan vaihtoehtoisia vaikuttavia lääkeaineita aripipratsolia, paliperidonia ja ketiapiinia ei ole saatavana. Asiaa on tiedusteltu sekä Malak Chemistry- että Edward Francis Small Teaching Hospital -apteekeista. Ketiapiinia ei nykyisin enää rekisteröidä Gambiassa (antipsykoottista käyttöä varten).[[3]](#footnote-3)

MedCOI-järjestelmässä aiemmin, 4.5.2022 julkaistun tiedon mukaan olantsapiinia ei ollut saatavana Gambiassa, mutta sitä voitiin tuoda maahan erikseen tilattuna esimerkiksi Stop Step Pharmacy -yksityisen apteekin (osoite 11 Karaiba Avenue, Banjul) kautta. Keskimääräinen toimitusaika oli 4-6 viikkoa.[[4]](#footnote-4)

MedCOI-järjestelmässä 24.2.2023 julkaistun tiedon mukaan antipsykoottisten lääkkeiden sivuvaikutusten hoitoon tarkoitettuja vaikuttavia lääkeaineita biperideeniä, prosyklidiiniä ja triheksifenidyyliä ei ole saatavana Gambiassa. Asiaa on tiedusteltu sekä Malak Chemistry- että Edward Francis Small Teaching Hospital -apteekeista Banjulista.[[5]](#footnote-5)

## Onko Gambiassa saatavilla hoitoa kyseiseen häiriöön?

**Yleistä Gambian terveydenhoidosta**

Kansainvälisen siirtolaisuusjärjestö IOM:n vuonna 2020 julkaiseman raportin mukaan Gambian terveydenhuoltojärjestelmä on rakennettu kolmeen tasoon, jotka ovat ensi-, keski- ja korkea-asteen terveydenhuolto. Hallitus ylläpitää 4 lähetesairaalaa, 8 muuta sairaalaa, 8 pääterveyskeskusta, 16 pienempää terveyskeskusta ja yli 200 liikkuvaa klinikkayksikköä. Lisäksi Gambiassa on useita yksityisiä klinikoita ja kansalaisjärjestöjä, jotka keskittyvät terveyteen liittyviin kysymyksiin. Perusterveydenhuolto on järjestetty kylätasolla. Terveydenhoitoa tarjoavia terveyskeskuksia sijaitsee eri puolilla maata. Korkea-asteen (lue: erikoissairaanhoidon) palveluja tarjoavat neljä lähetteellä toimivaa sairaalaa, useat yksityiset klinikat ja kansalaisjärjestöjen ylläpitämät klinikat. Tärkein lähetesairaala on Edward Francis Small Teaching Hospital -sairaala (IOM:n raportissa on käytetty sairaalan entistä nimeä Royal Victoria Teaching Hospital, RVTH[[6]](#footnote-6)) Banjulissa. Kolme muuta lähetesairaalaa sijaitsevat Bansangissa, Farafennissa ja Bwiamissa.[[7]](#footnote-7)

Gambiaan palaavat henkilöt tarvitsevat terveydenhuoltoon rekisteröityessään voimassa olevan kansallisen henkilötodistuksen, passin ja syntymätodistuksen. Lisäksi raskaana olevat naiset tarvitsevat raskauskortin ja alle 5-vuotiaat klinikkakortin.[[8]](#footnote-8)

Bertelsmann Stiftung -säätiön raportin (tarkastelujakso 1.2.2019-31.1.2021) mukaan Gambian hallitus on sitoutunut terveydenhuollon tasapuoliseen saatavuuteen. Terveydenhuolto on gambialaisten saatavilla edellyttäen, että he pystyvät maksamaan suhteellisen vaatimattomia maksuja terveydenhoitopalvelun käytön yhteydessä. Yhdysvaltalaisen USAID-avustusjärjestön vuonna 2019 tekemän selvityksen mukaan Gambia käytti noin 8 % valtion budjetistaan terveydenhoitoon (vrt. alueen keskiarvo 10 %). Suuret kansalais- ja avustusjärjestöt tarjoavat palveluja tapauskohtaisesti, esim. kohdennettuja terveydenhoitointerventioita. Nämä palvelut ovat kuitenkin riippuvaisia ulkoisen rahoituksen saamisesta. Gambian tulisi raportin mukaan leikata presidentinhallinnon ja turvallisuusjoukkojen budjettia ja panostaa sen sijaan koulutukseen, terveydenhuoltoon ja sosiaalipalveluihin. Gambian virallinen sosiaalihuoltojärjestelmä on rajallinen. Monet gambialaiset ovat riippuvaisia sen tuen varassa, jota he voivat saada epävirallisesti sukulaistensa tai kafo -järjestelmän (eräänlainen työvoiman ja riskien jakojärjestelmä) kautta.[[9]](#footnote-9)

**Hoidon saatavuus kannabinoidien käytön aiheuttamaan psykoottiseen häiriöön (F12.5)**

Maailman terveysjärjestö WHO:n Gambiaa käsittelevän Mental Health Atlas -julkaisun (2020) mukaan Gambiassa oli yhteensä vain neljä psykiatria (0,17 / 100 000 asukasta), 22 psykiatrista sairaanhoitajaa (0,94 / 100 000), kaksi psykologia (0,09 / 100 000) ja 55 sosiaalityöntekijää (2,34 / 100 000) eikä yhtään mielenterveysalan muuta ammattilaista kuten toimintaterapeuttia. Kaiken kaikkiaan mielenterveysalan koko henkilökunnan määrä oli vain 83 työntekijää[[10]](#footnote-10) (vrt. Gambian väkilukuarvio vuonna 2023 on noin 2,5 miljoonaa[[11]](#footnote-11)).

Saman julkaisun mukaan Gambiassa oli vain yksi psykiatrinen sairaala (seuraavan lähteen mukaan kyseessä on Tanka Tanka Psychiatric Hospital -sairaala) ja seitsemän psykiatrian yksikköä yleissairaaloissa. Psykiatrisessa sairaalassa oli 6,39 vuodepaikkaa / 100 000 asukasta. Yleissairaaloiden psykiatristen yksiköiden vuodepaikkojen määrä ei ollut tiedossa. Psykiatriseen sairaalaan otettiin laitoshoitoon 115 potilasta vuoden aikana, kaikki heistä pakkohoitoon.[[12]](#footnote-12)

EUAA MedCOI-järjestelmässä 24.2.2023 julkaistun tiedon mukaan Banjulissa Edward Francis Small Teaching Hospital – sairaalassa on saatavana psykiatrin tarjoamaa avohoitoa ja seurantaa sekä lyhytaikaista kliinistä hoitoa.[[13]](#footnote-13) Myös 4.5.2022 EUAA MedCOI-järjestelmässä julkaistun tiedon mukaan Banjulissa Edward Francis Small Teaching Hospital -sairaalassa oli saatavana psykiatrin tarjoamaa sairaala- ja avohoitoa ja seurantaa. Kyseisessä sairaalassa oli lisäksi saatavana pitkäaikaista psykiatrista sairaalahoitoa esimerkiksi kroonisesti psykoottisille potilaille. Psykologin tarjoamaa sairaala- ja avohoitoa ja seurantaa oli sairaalassa saatavilla vaihtelevasti vapaaehtoispohjalta toimivan, konsultoivan psykologin tarjoamana.[[14]](#footnote-14)

Huumeriippuvuuteen liittyvää psykiatrin avohoitoa tai huumeriippuvuudesta kuntouttavaa psykiatrista hoitoa erikoisklinikalla ei ole saatavana Gambiassa. Asiaa on tiedusteltu vuoden 2023 alussa Edward Francis Small Teaching Hospital ja Tanka Tanka Psychiatric Hospital -sairaaloista Banjulista. Opioidien, amfetamiinin, kokaiinin ja marihuanan käytön osoittavia virtsanäytetutkimuksia on saatavana Edward Francis Small Teaching Hospital – sairaalassa.[[15]](#footnote-15)

Gambian ainoan valtiollisen psykiatrisen laitoksen, Tanka Tanka Psychiatric Hospital -sairaalan, johtava psykiatrian erikoislääkäri Omar Bojang kertoi gambialaiselle The Voice -sanomalehdelle (23.11.2021), että Tanka Tankaan otetaan vain sellaisia potilaita, joita poliisi tai sukulaiset lähettävät sinne silloin, kun heistä tulee uhka itselleen tai muille ihmisille. Hänen mukaansa mielenterveyden hoidon budjetti, 750 000 dollaria on minimaalinen. Hän kehotti suurta yleisöä osallistumaan ja täydentämään hallituksen ponnisteluja joko käteisellä tai aineellisilla lahjoituksilla ja lisäsi, että hallitus tekee parhaansa, sillä sadan mielenterveyspotilaan päivittäinen ylläpito on vaativaa. Bojang muistutti perheverkoston merkityksestä avohoidossa ja mainitsi, että psykiatrian avohoidossa työskentelee psykiatrisia sairaanhoitajia ja joillakin näistä poliklinikoista myös psykiatreja.[[16]](#footnote-16) Bojang korosti lokakuussa 2022, että Gambian mielenterveyslaki on nimeltään halventava Lunatic Act (”hulluja/melipuolia koskeva laki”). Gambiassa on tehty lakiesitys lain nimen muuttamiseksi Mental Health Act -nimiseksi ja lakiin on esitetty tarkennuksia, mutta ainakaan asiasta uutisointiin (10/2022) mennessä lakiesitys ei ollut edennyt. Bojangin mukaan mielenterveyden hoitoon osoitetut määrärahat ovat rajallisia. Mielenterveyden hoitoon valtion osoittama n. 700 000 dollarin vuotuinen määräraha koko Gambian alueelle on liian pieni. Jos potilaille hankittaisiin heidän tarvitsemansa lääkkeet ja muut tarvikkeet, riittäisi em. varat Bojangin mukaan alle kahdeksi kuukaudeksi. Psyykkisesti sairaat ihmiset joutuvat Bojangin mukaan terveydenhuollon työntekijöiden heihin kohdistaman syrjinnän kohteeksi. Esimerkiksi jos psyykkisesti sairaalle pyritään järjestämään ambulanssikuljetus Tanka Tanka -sairaalaan, eivät ambulanssit välttämättä suostu kuljettamaan potilasta.[[17]](#footnote-17)

News for the Gambia -sivuston päiväämättömän artikkelin mukaan mielenterveyshäiriöistä kärsivien ihmisten määrä Gambiassa on hyvin merkittävä, vaikkei sitä ole empiirisesti mitattu missään kansallisissa tutkimuksissa. WHO:n arvion mukaan häiriöiden esiintyvyys on 27 300 (vakavat häiriöt) ja 91 000 (kaikki mielenterveyshäiriöt) välillä. Terveydenhuoltoviranomaisten mukaan lähes 90 % vakavista mielenterveyshäiriöistä kärsivistä ihmisistä jää Gambiassa vaille hoitoa. Hoitoa saavien henkilöiden enimmäismääräksi WHO arvioi 3 278. Artikkelin mukaan Gambia ei ole priorisoinut mielenterveyden hoitoa, mikä on nähtävissä mielenterveysongelmista kärsivien ihmisten määrästä. Haastatellun lääkärin, Banjulin poliklinikan psykiatrisen osaston johtaja Pedro Hernandezin mukaan poliklinikka vastaanottaa päivässä 70–100 18 -vuotiasta ja sitä vanhempaa potilasta, joilla on mielenterveysongelmia kuten akuutti psykoosi, huumeiden aiheuttama psykoosi tai skitsofrenia. Poliklinikalta lähetetään päivittäin vähintään neljä potilasta Tanka Tanka -sairaalaan. Pedron mukaan Tanka Tanka –sairaala vastaanottaa kaikkiaan 70-100 potilasta päivässä. Artikkeliin haastatellun, Tanka Tanka -sairaalassa huumeiden käytön aiheuttaman psykoosin vuoksi hoidetun henkilön mukaan hän oli saanut sairaalajakson jälkeen kansalaisjärjestö MOBEE Gambialta apua yhteiskuntaan integroitumiseksi.[[18]](#footnote-18)

## Lähteet

Bertelsmann Stiftung 23.2.2022. *BTI 2022 Country Report. Gambia*. <https://bti-project.org/fileadmin/api/content/en/downloads/reports/country_report_2022_GMB.pdf> (käyty 20.3.2023).

CIA (Central Intelligence Agency) 28.2.2023. *The World Factbook – Gambia.* <https://www.cia.gov/the-world-factbook/countries/gambia-the/#people-and-society> (käyty 20.3.2023).

Duodecim / Käypä hoito 28.9.2022. *Huumeongelmat.* <https://www.kaypahoito.fi/hoi50041> (käyty 22.3.2023).

Duodecim / Terveyskirjasto 30.11.2018. *Lyhytkestoinen psykoosi.* <https://www.terveyskirjasto.fi/dlk00387/lyhytkestoinen-psykoosi?q=F12.5> (käyty 20.3.2023).

EASO (European Asylum Support Office) (nyk. EUAA, European Union Asylum Agency) 12/2017. *The Gambia. Country Focus.* <https://coi.euaa.europa.eu/administration/easo/PLib/coi-report-gambia.pdf> (käyty 21.3.2023).

EUAA (European Union Asylum Agency) / MedCOI /International SOS

24.2.2023. *AVA 16560.* Saatavilla: MedCOI-tietokannassa [edellyttää kirjautumista] (käyty 21.3.2023).

4.5.2022. *AVA 15772.* Saatavilla: MedCOI-tietokannassa [edellyttää kirjautumista] (käyty 21.3.2023).

Gambia Information Site [päiväämätön]. *Gambia’s Health Care System.* <https://www.accessgambia.com/information/health-care.html> (käyty 21.3.2023).

IOM (International Organization for Migration) 2020. *The Gambia. Country Fact Sheet 2020.* Saatavilla: <https://milo.bamf.de/OTCS/cs.exe/fetch/2000/702450/698578/704870/11552075/23268382/-/Gambia_-_Country_Fact_Sheet_2020%2C_englisch.pdf> (käyty 21.3.2023).

News for the Gambia [päiväämätön]. *The Painful Reality Behind Mental Health in The Gambia.* <https://www.gambia.com/the-painful-reality-behind-mental-health-in-the-gambia/> (käyty 21.3.2023).

Voice (The) / Saliu, Yunus S. 23.11.2021. *Cause Of Mental Health Still Unknown – Tanka Tanka.* <https://www.voicegambia.com/2021/11/23/cause-of-mental-health-still-unknown-tanka-tanka/> (käyty 21.3.2023).

Voice (The) / Sillah, Nyima 13.10.2022*. Mental Health Act Needs To Be Changed, Says Tanka Tanka Matron*. <https://www.voicegambia.com/2022/10/13/mental-health-act-needs-to-be-changed-says-tanka-tanka-matron/> (käyty 21.3.2023).

WHO (World Health Organization) 2020. *Mental Health Atlas 2020. Member State Profile.* *Gambia.* <https://cdn.who.int/media/docs/default-source/mental-health/mental-health-atlas-2020-country-profiles/gmb.pdf?sfvrsn=8f131ba1_5&download=true> (käyty 21.3.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Duodecim / Terveyskirjasto 30.11.2018. [↑](#footnote-ref-1)
2. Duodecim / Käypä hoito 28.9.2022. [↑](#footnote-ref-2)
3. EUAA / MedCOI /International SOS 24.2.2023. [↑](#footnote-ref-3)
4. EUAA / MedCOI /International SOS 4.5.2022. [↑](#footnote-ref-4)
5. EUAA / MedCOI /International SOS 24.2.2023. [↑](#footnote-ref-5)
6. Sairaalan nimistä kts. EASO (nyk. EUAA) 12/2017, s. 49. [↑](#footnote-ref-6)
7. IOM 2020, s. 1. Kts. myös Gambia Information Site [päiväämätön] ja EASO 12/2017, s. 49–50. [↑](#footnote-ref-7)
8. IOM 2020, s. 1. [↑](#footnote-ref-8)
9. Bertelsmann Stiftung 23.2.2022, s. 15, 22, 38. [↑](#footnote-ref-9)
10. WHO 2020, s. 2. [↑](#footnote-ref-10)
11. CIA 28.2.2023. [↑](#footnote-ref-11)
12. WHO 2020, s. 2. [↑](#footnote-ref-12)
13. EUAA / MedCOI /International SOS 24.2.2023. [↑](#footnote-ref-13)
14. EUAA / MedCOI /International SOS 4.5.2022. [↑](#footnote-ref-14)
15. EUAA / MedCOI /International SOS 24.2.2023. [↑](#footnote-ref-15)
16. Voice (The) / Saliu 23.11.2021. [↑](#footnote-ref-16)
17. Voice (The) / Sillah 13.10.2022. [↑](#footnote-ref-17)
18. News for the Gambia [päiväämätön]. [↑](#footnote-ref-18)